P r e d k l a d a c i a  s p r á v a

	Dňa 2. júla 1993 predložili splnomocnení zástupcovia Slovenskej a Maďarskej republiky Medzinárodnému súdnemu dvoru v Haagu (ďalej MSD) „Osobitnú dohodu“, ktorou požiadali MSD o rozhodnutie v spore o Sústave vodných diel Gabčíkovo-Nagymaros. V článku 4 Osobitnej dohody sa strany zaviazali uplatňovať v prevádzke vodného diela Gabčíkovo dočasný vodohospodársky režim. Pre uplatňovanie, monitorovanie a vyhodnocovanie účinkov dohodnutého vodohospodárskeho režimu bola 19. apríla 1995 podpísaná samostatná „Dohoda o niektorých dočasných technických opatreniach a prietokoch do Dunaja a Mošonského ramena Dunaja“ (ďalej Dohoda z r. 1995),  ktorá je v platnosti dodnes. 

	Vplyv opatrení podľa Dohody z r. 1995 sa sleduje podľa Štatútu poverených zástupcov oboch strán pre monitorovanie.

	Podľa článku 1 odsek 2 Štatútu poverených zástupcov pre monitorovanie prírodného prostredia v zmysle Dohody,  poverení zástupcovia periodicky – raz ročne, predkladajú svojej vláde informáciu o spoločnom vyhodnotení monitoringu za uplynulý rok.

	Výsledným dokumentom z monitorovania je Spoločná výročná správa v anglickom jazyku, podpísaná poverenými zástupcami pre monitorovanie. 

Náklady na monitorovanie sú hradené prispením štátneho rozpočtu vo výške 8 mil.Sk za rok.

	Spoločná výročná správa z monitorovania za hydrologický rok 2002 bola podpísaná 4. decembra 2003 v Gabčíkove.

	Termín vypracovania správy – do konca mája za predchádzajúci hydrologický rok – nebol dodržaný. Splnomocnenec maďarskej strany (už piaty od r. 1995) na žiadosť splnomocnenca za slovenskú stranu o stretnutie z 3.6.2003 oznámil, aby sme boli trpezliví, stretnutie sa uskutoční až keď bude vymenovaný hlavný vyjednávač maďarskej strany o realizácii Rozsudku MSD. Ako je známe, splnomocnenec vlády MR na rokovania o realizácii Rozsudku MSD nebol vymenovaný doteraz.